Dwójny hospodarski plan Njeswačanskeje gmejny nadal njejasny
Njeswačidło (JK/SN). Zo posedźenje gmejnskeje rady tak dołho traje, sej jeje čłonojo kaž tež wjesnjanosta Gerd Schuster (CDU) wčera wječor w Njeswačidle zawěsće myslili njeběchu. Dnjowy porjad dźě bě poměrnje přehladny, ale diskusije k wšelakim dypkam běchu přiwšěm něšto dlěše a zdźěla tež woprawnjene. Wosebje dołho rěčachu radźićeljo wo tym, kak hodźi so hrožacy minus w naćisku dwójneho hospodarskeho plana na znjesliwu wulkosć pomjeńšić. Wuchadźejo z wuskutkow koronapandemije liči gmejna z mjenje dochodami, a tak hrozy minus w etaće. Komornica Liliane Wetzko radźićelam hišće raz móžne potenciale lutowanja a móžnych wyšich dochodow rozłoži, minus pak da so jeno snadnje pomjeńšić. Tak wjesnjanosta namjetowaše, zo porěči z prawniskim dohladowanskim zarjadom, hač naćisk etata w předležacej formje přiwozmje. Jeli tomu tak budźe, chcedźa jón na posedźenju w juliju za lětsa a klětu wobzamknyć.
pol_Latn szl_Latn